На основу члана 32. Закона о локалној самоуправи („Службени гласник РС“, број 129/07, 83/14 - др. закон, 101/16 - др. закон и 47/18), и члана 60. Став.1 тачка 7. Статута града Ужица (''Службени лист града Ужица'' број 4/19), у циљу реализације мера и активности предвиђених Локалним антикорупцијским планом планом града Ужица („Службени лист града Ужица“, број 32/17), Скупштина града Ужица, на седници одржаној\_\_\_\_\_\_\_\_\_ 2020. године, донела је

**ОДЛУКУ О ПРИЈАВЉИВАЊУ И УПРАВЉАЊУ ПРИВАТНИМ ИНТЕРЕСИМА ЈАВНИХ ФУНКЦИОНЕРА У ПОСТУПКУ ДОНОШЕЊА ОПШТИХ АКАТА**

**Члан 1.**

Овом одлуком ближе се уређује поступак пријављивања и управљања приватним интересима јавних функционера града Ужица, у поступку утврђивања предлога и доношења одлука и других општих аката из надлежности града Ужица.

**Члан 2.**

Јавни функционер, у смислу ове одлуке, јесте градоначелник, члан Градског већа и одборник Скупштине града Ужица.

Приватни интерес јавног функционера, у смислу ове одлуке, јесте било каква корист или погодност за јавног функционера или за друго са њиме повезано лице у вези са предметом одлуке или другог општег акта у чијем предлагању, односно доношењу учествује.

На одређивање круга повезаних лица, у смислу одредби ове одлуке, примењују се прописи којима се уређује спречавање сукоба интереса при вршењу јавних функција.

**Члан 3.**

Јавни функционер је дужан да пријави приватни интерес у вези са одлуком или другим општим актом у чијем предлагању или доношењу учествује.

**Члан 4.**

Пријављивање и управљање приватним интересом одборника Скупштине града Ужица у поступку усвајања одлука и других општих аката из надлежности Скупштине града Ужица, врши се на начин и по поступку уређеним Пословником Скупштине града Ужица.

**Члан 5.**

Градоначелник, односно члан Градског већа (у даљем тексту: члан већа) дужан је да одмах по сазнању, а најкасније у року од 7 дана[[1]](#footnote-1) од дана сазнања, пријави писаним путем органу надлежном за решавање сукоба интереса јавних функционера, у смислу закона којим се уређује спречавање сукоба интереса при вршењу јавних функција, Градском већу и Савету за праћење примене Етичког кодекса[[2]](#footnote-2) постојање приватног интереса у погледу предмета одлуке или другог општег акта чији предлог утврђује Градско веће.

Члан већа је дужан да о постојању приватног интереса из става 1. овог члана истог дана обавести јавност путем званичне интернет презентације града Ужица.

**Члан 6.**

Сматраће се да приватни интерес члана већа не постоји уколико се корист или погодност предвиђена одлуком или другим општим актом чији се предлог утврђује односи на све грађане на територији града Ужица, односно дела града Ужица.

**Члан 7.**

Члан већа је дужан да се уздржи од било каквих активности у вези са доношењемодлуке или општег акта из члана 3. ове одлуке од тренутка достављања пријаве до тренутка добијања обавештења од органа надлежног за решавање сукоба интереса јавних функционера, у смислу закона којим се уређује спречавање сукоба интереса при вршењу јавних функција.

**Члан 8.**

Савет за праћење примене Етичког кодекса даје савете и смернице у вези са пријављивањем приватног интереса јавних функционера, води евиденцију о пријавама приватног интереса јавних функционера и прати извршавање обавезе пријављивања приватних интереса јавних функционера.

**Члан 9.**

Евиденција о пријавама приватних интереса јавних функционера садржи податке о датуму пријема пријаве; предмету пријаве и обавештењу органа надлежног за решавање сукоба интереса јавних функционера, које буде достављено Градском већу, у складу са законом којим се уређује спречавање сукоба интереса при вршењу јавних функција.

Евиденција о пријавама приватних интереса јавних функционера објављује се на интернет презентацији града Ужица.

**Члан 10.**

Савет за праћење примене Етичког кодекса извештава Скупштину о пријављивању приватних интереса јавних функционера у поступку доношења општих аката.

Извештај из става 1. овог члана подноси се Скупштини града Ужица најкасније до 31. марта текуће године за претходну годину.

Извештај из става 1. овог члана садржи податке о броју и предмету пријава приватног интереса и податке о праћењу извршавања обавезе пријављивања приватног интереса. Извештај из става 1. овог члана објављује се на интернет презентацији града Ужица.

**Члан 11.**

Ова одлука ступа на снагу осмог дана од дана објављивања у „Службеном листу града Ужица“.

**ПРЕДСЕДНИК СКУПШТИНЕ**

**Бранислав Митровић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. [↑](#footnote-ref-1)
2. [↑](#footnote-ref-2)